text: Kvinde omkommet i voldsom brand
  24 juli 2011 kl. 07.21
  60-årig kvinde døde lørdag i en brand i sit hjem i Esbjerg. Politiet ved endnu ikke, hvordan branden opstod.
  Lørdag eftermiddag brændte en 60-årig kvinde inde og omkom i sit hjem i Grønlandsparken i Esbjerg. Det oplyser Syd- og Sønderjyllands Politi.
  Klokken var godt 15, da politiet blev tilkaldt, efter at vidner havde opdaget, at der var brand i huset. Da politiet ankom til stedet, kunne de så konstatere, at kvinden ikke var nået ud i tide og altså stadig befandt sig inde i huset.
  Men mange spørgsmål om episoden mangler stadig at blive besvaret.
  - Vi ved på nuværende tidspunkt ikke, hvordan branden er opstået, og hvad der præcist er sket. Det er vi naturligvis i gang med at efterforske nærmere, fortæller vagtchefen ved Syd- og Sønderjyllands Politi.
  Han karakteriserer dog branden som værende "voldsom".
  - Det er tale om en ret voldsom brand, og der er store skader på huset derude, siger vagtchefen.
  